ddrg/super_eurlex huggingface dataset:
KIRJALLINEN KYSYMYS P-2183/02 esittäjä(t): Minerva Malliori (PSE) komissiolle. Uudet alkoholijuomat ja nuoriso.



Virallinen lehti nro 092 E , 17/04/2003 s. 0141 - 0142



KIRJALLINEN KYSYMYS P-2183/02 esittäjä(t): Minerva Malliori (PSE) komissiolle (12. heinäkuuta 2002) Aihe: Uudet alkoholijuomat ja nuoriso Jokin aika sitten tehtyjen tutkimusten tulokset osoittavat, että hedelmäisen makuisten, mutta vodkaa, giniä tai rommia sisältävien juomien nauttiminen on totuttanut nuoret alkoholin käyttäjiksi. Pakkaukset ja mainostustapa rohkaisevat nuoria kuluttamaan tällaisia valmisteita, joissa ei missään ole varoituksia siitä, että ne sisältävät alkoholia. Kun otetaan huomioon edellä mainitut tiedot, kysyn komissiolta seuraavaa: - Onko se tietoinen asiasta? - Aikooko se ryhtyä toimiin, jotta näiden juomien pakkausmerkinnöissä selvästi mainittaisiin, paljonko ne täsmälleen sisältävät alkoholia? - Aikooko se ryhtyä ehkäiseviin nuorten valistustoimiin alkoholin käytön suhteen kuten se aivan oikein on tehnyt tupakoinnin vähentämiseksi? David Byrnen komission puolesta antama vastaus (23. syyskuuta 2002) Komissio tiedostaa ongelman vakavuuden. Komissio on tukenut useita asiaan liittyviä hankkeita. Toinen ESPAD-selvitys (European School Survey Project on Alcohol and other Drugs alkoholin ja muiden huumeiden kulutusta kouluympäristössä koskeva eurooppalainen tutkimus), joka koskee seitsemää jäsenvaltiota, ja ECAS-selvitys (European Comparative Alcohol Studies alkoholia koskeva eurooppalainen vertailututkimus), joka koskee Luxemburgia lukuun ottamatta kaikkia jäsenvaltioita, korostavat tämän ongelman vakavuutta. Myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20. maaliskuuta 2000 annettua Euroopan parlamentin ja neuvoston direktiiviä 2000/13/EY(1) täytäntöönpantaessa on juoman alkoholipitoisuus tilavuusprosentteina ilmoitettava, jos alkoholipitoisuus on suurempi kuin 1,2 tilavuusprosenttia. Tätä säännöstä sovelletaan arvoisan parlamentin jäsenen mainitsemiin juomiin ja niitä koskevaan mainontaan. Yhteisön strategiasta alkoholiin liittyvien haittojen vähentämiseksi 5. kesäkuuta 2001 annettujen neuvoston päätelmien sekä lasten ja nuorten alkoholinkäytöstä 5. kesäkuuta 2001 annetun neuvoston suosituksen pohjalta komissio on jo ryhtynyt toimiin kyseisissä asioissa esimerkiksi perustamalla alkoholiongelmien neuvontaryhmän uuden strategian kehittämiseksi. Vuosia 20032008 koskevan uuden kansanterveysohjelman puitteissa jatketaan aktiivisesti ennaltaehkäisevän strategian määrittelemistä ja selvityksiä ongelman kartoittamiseksi. Alkoholin kulutustapojen muuttaminen vaatii myös kansallisten ja paikallisten viranomaisten, teollisuuden, jälleenmyyjien, vanhempien, perheiden ja yksilöiden aktiivista osallistumista terveen lähtökohdan kehittämiseksi nuorten terveyskasvatukselle. Mikäli toimenpiteiden toteuttamisessa onnistutaan, voidaan asiassa edistyä merkittävästi. (1) EYVL L 109, 6.5.2000.
KIRJALLINEN KYSYMYS E-2624/02 esittäjä(t): Markus Ferber (PPE-DE) komissiolle. Uuden postidirektiivin 2002/39/EY täytäntöönpano.



Virallinen lehti nro 052 E , 06/03/2003 s. 0192 - 0192



KIRJALLINEN KYSYMYS E-2624/02 esittäjä(t): Markus Ferber (PPE-DE) komissiolle (18. syyskuuta 2002) Aihe: Uuden postidirektiivin 2002/39/EY täytäntöönpano Keväällä hyväksyttiin Euroopan parlamentin ja neuvoston direktiivi 2002/39/EY(1), annettu 10 päivänä kesäkuuta 2002, direktiivin 97/67/EY(2) muuttamisesta yhteisön postipalvelujen kilpailulle avaamisen jatkamiseksi. Jäsenvaltioiden on siirrettävä uusi direktiivi kansalliseen lainsäädäntöönsä 31. joulukuuta 2003 mennessä. Onko komissiolla tietoja täytäntöönpanon tilanteesta? Oletetaanko, että jäsenvaltiot panevat direktiivin täytäntöön määräaikaan mennessä? Onko komissiolla tietoja siitä, mitkä jäsenvaltiot aikovat säilyttää lähtevän rajat ylittävän postin monopolin? Onko valtioiden jollakin tavoin osoitettava komissiolle, että lähtevän rajat ylittävän postin monopolin säilyttäminen on tarpeellista? (1) EYVL L 176, 5.7.2002, s. 21. (2) EYVL L 15, 21.1.1998, s. 14. Frederik Bolkesteinin komission puolesta antama vastaus (16. lokakuuta 2002) Komissio valvoo direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi 10 päivänä kesäkuuta 2002 annetun Euroopan parlamentin ja neuvoston direktiivin 2002/39/EY täytäntöönpanoa jäsenvaltioissa. Tällä hetkellä komissiolla ei ole näyttöä siitä, että jokin jäsenvaltio ei olisi valmis täytäntöönpanon määräaikaan mennessä, vaikka vaikuttaa siltä, että kansalliset parlamenttien menettelyt saattavat aiheuttaa viiveitä. Komissiolla on tällä hetkellä viitteitä siitä, että yksi jäsenvaltio (Luxemburg) aikoo jatkossakin varata lähtevän ulkomaanpostin. Komissio tarkastaa kansallisten täytäntöönpanotoimenpiteiden yhdenmukaisuuden uuden direktiivin kanssa, erityisesti lähtevän ulkomaanpostin varaamisen osalta, direktiivissä vahvistettujen kriteerien perusteella. Tämän tarkastelun tulokset ovat tiedossa vasta vuonna 2003. Komissio tiedottaa parlamentille päätelmistään.
KIRJALLINEN KYSYMYS E-1527/02 esittäjä(t): Salvador Garriga Polledo (PPE-DE) komissiolle. Käyttötilien koron maksamista koskeva kielto Ranskassa.



Virallinen lehti nro 092 E , 17/04/2003 s. 0064 - 0064



KIRJALLINEN KYSYMYS E-1527/02 esittäjä(t): Salvador Garriga Polledo (PPE-DE) komissiolle (3. kesäkuuta 2002) Aihe: Käyttötilien koron maksamista koskeva kielto Ranskassa Ranskan pankkikomissio on kieltänyt espanjalaisen La Caixan ranskalaista tytäryhtiötä Caixa Bankia jatkamasta 2 prosentin koron maksamista käyttötileille, koska tällaista käytäntöä ei ole Ranskan pankkijärjestelmässä. Mainittu pankkikomissio, joka on Ranskan valtionpankin alainen, päätti Ranskan hallituksen pyynnöstä tutkia Caixa Bankin maksamat korot. Lopulta se antoi espanjalaiselle pankille määräyksen olla enää avaamatta uusia tällaisia tilejä. Lisäksi Caixa Bankille annettiin kaksi kuukautta aikaa sulkea aikaisemmin avatut tämäntyyppiset tilit. Pitääkö komissio yhteisön säännösten mukaisena sitä, että Ranskan pankkikomissio on kieltänyt maan hallituksen pyynnöstä Caixa Bankia, jonka johto on perustellut aloitettaan euroon perustuvalla logiikalla ja tarpeella yhdenmukaistaa raha-asioita koskevia yhteisön sääntöjä, maksamasta korkoa käyttötileilleen? Frederik Bolkesteinin komission puolesta antama vastaus (28. kesäkuuta 2002) Komissio on tietoinen Ranskan pankkien komitean päätöksestä, johon arvoisa parlamentin jäsen viittaa. Kyseisen päätöksen täytäntöönpanoa on lykätty ja siitä on vedottu korkeimpaan hallinto-oikeuteen, jossa tutkitaan muun muassa asiaan liittyvää yhteisön lainsäädäntöä ja tarpeen vaatiessa yhteisöjen tuomioistuimen ennakkotapausta. Komissio puolestaan tutkii parhaillaan niitä Ranskan lainsäädännön kohtia, jotka ovat pankkien komitean päätöksen taustalla. Komissio ryhtyy tarvittaviin toimenpiteisiin heti kun kaikki tapauksen perusteena olevat tosiseikat ja lainkohdat on selvitetty ja arvioitu perustamissopimuksessa määrättyjen asianmukaisten menettelyjen mukaisesti. Komissio tiedottaa asian käsittelyn etenemisestä arvoisalle parlamentin jäsenelle.
KIRJALLINEN KYSYMYS E-1391/02 esittäjä(t): Anna Karamanou (PSE) komissiolle. Turvallisuus ja ihmisoikeudet.



Virallinen lehti nro 052 E , 06/03/2003 s. 0066 - 0067



KIRJALLINEN KYSYMYS E-1391/02 esittäjä(t): Anna Karamanou (PSE) komissiolle (15. toukokuuta 2002) Aihe: Turvallisuus ja ihmisoikeudet Syyskuun 11. päivän traagisten tapahtumien jälkeen kansallisesta turvallisuudesta on tullut monien hallitusten ensisijainen huolenaihe ihmisoikeuksien kustannuksella siten, että usein on luotu toinen, rinnakkainen oikeudenkäyttöjärjestelmä, mikä herättää voimakasta huolestuneisuutta. Amnesty International, Kairon ihmisoikeusinstituutti ja muut kansalaisjärjestöt toimittivat Yhdistyneiden kansakuntien ihmisoikeuskomissiolle avoimen julistuksen vaatien valtioita takaamaan, että ne ottavat terrorismin vastaisissa toimissaan huomioon myös ihmisoikeuksiin liittyvät velvollisuutensa. Edellä mainitut kansalaisjärjestöt ilmoittivat tukevansa Mary Robinsonin kehotusta luoda mekanismi, jolla tutkitaan eri valtioiden terrorismin vastaisten toimien vaikutuksia ihmisoikeuksiin, ja pyysivät päävaltuutettua laatimaan asiaa koskevan kertomuksen ja antamaan jatkossa ihmisoikeuksien tehokasta kunnioittamista koskevia suosituksia. Mikä on komission kanta kansalaisjärjestöjen ja Mary Robinsonin kyseisiin näkemyksiin, ja aikooko komissio ryhtyä toimiin näiden kantojen tukemiseksi ja täytäntöönpanemiseksi? Christopher Pattenin komission puolesta antama vastaus (13. kesäkuuta 2002) Komissio tukee täysin unionin ottamaa kantaa, jonka mukaan taistelussa terrorismia vastaan on kunnioitettava täysipainoisesti ihmisoikeuksia ja perusvapauksia. EU:n puheenjohtajavaltio toisti tämän kannan unionin puolesta, kun unioni selitti äänestämistään ihmisoikeuksia ja terrorismia koskevasta päätöslauselmasta, jonka Algeria esitti YK:n ihmisoikeustoimikunnan 58. istunnossa. Unioni pidättyi äänestyksestä lähinnä siksi, että päätöslauselmaan sisältyi oletus, jonka mukaan terroriteot muodostavat ihmisoikeuksien loukkauksen (unioni on ollut jatkuvasti sitä mieltä, että ainoastaan valtiot voivat syyllistyä ihmisoikeusloukkauksiin). Mitä tulee sellaisen mekanismin luomiseen, joka valvoisi eri valtioiden toteuttamien terrorismin vastaisten toimenpiteiden vaikutusta ihmisoikeuksiin, unioni osallistui aktiivisesti YK:n ihmisoikeustoimikunnan 58. istunnossa käytyihin neuvotteluihin Meksikon esittämästä päätöslauselmasta, joka koski ihmisoikeuksien ja perusvapauksien suojelua terrorismin torjunnan yhteydessä. Siinä vaadittiin päävaltuutettua antamaan neuvoja ja suosituksia sekä analysoimaan ihmisoikeuksien suojelua terrorismin vastaisen taistelun yhteydessä. Unioni osoitti tukensa tälle aloitteelle kannattamalla päätöslauselmaa. Eräiden muiden valtioiden voimakas vastustus johti kuitenkin tekstin pois vetämiseen. Ihmisoikeustoimikunnan seuraavassa istunnossa pyritään edistymään tässä asiassa.
KIRJALLINEN KYSYMYS P-1704/02 esittäjä(t): Elly Plooij-van Gorsel (ELDR) komissiolle. Saksan liittotasavallan verolainsäädäntö ja 15 prosentin ennakonpidätysjärjestely.



Virallinen lehti nro 052 E , 06/03/2003 s. 0092 - 0093



KIRJALLINEN KYSYMYS P-1704/02 esittäjä(t): Elly Plooij-van Gorsel (ELDR) komissiolle (7. kesäkuuta 2002) Aihe: Saksan liittotasavallan verolainsäädäntö ja 15 prosentin ennakonpidätysjärjestely Saksan liittotasavallassa tuli 7. syyskuuta 2001 voimaan laki nimeltä Gesetz zur Eindämmung illegaler Betätigung im Baugewerbe (laki laittomien työsuhteiden torjumiseksi rakennusalalla). Kyseisessä laissa rakennustöiden tilaajat velvoitetaan pidättämään 15 prosenttia työn vastaanottajalle maksettavasta bruttosummasta ja tilittämään se Saksan verohallinnolle. Summa on ennakonpidätys Saksassa mahdollisesti perittävästä yhtiö-, tulo- ja/tai liikevaihtoverosta. Komissio ilmoitti 21. joulukuuta 2001 antamassaan vastauksessa 22. lokakuuta 2001 (E-2875/01(1)) esitettyyn kysymykseen tästä aiheesta, että se aikoo selvittää, johtaako tämän uuden lain tosiasiallinen soveltaminen ulkomaisten yritysten välilliseen syrjintään. Lisäksi komissio ilmoitti, että tarvittaessa se ryhtyy toimenpiteisiin EY:n perustamissopimuksen kanssa ristiriitaisten säännösten poistamiseksi. Kysymyksen esittäjä on kuitenkin jälleen saanut tietoonsa, että kun ulkomainen yritys haluaa vapautuksen tästä ennakonpidätyksestä, siihen sovelletaan eri ehtoja kuin saksalaiseen yritykseen. Käytännössä on ilmennyt, että rakennusliikkeet, joille ei ole myönnetty tätä vapautusta, eivät yksinkertaisesti enää saa urakoita Saksasta. Onko komissio tutkinut 21. joulukuuta 2001 jälkeen, johtaako Saksan 15 prosentin ennakonpidätys (käytännössä) ulkomaisten yritysten välilliseen syrjintään? Jos se on näin tehnyt, mitkä ovat tutkimusten tulokset? Katsooko komissio, että Saksan järjestely on ristiriidassa yhteisön lainsäädännön kanssa, minkä vuoksi olisi ryhdyttävä toimenpiteisiin? Jos näin on, mihin toimiin komissio aikoo ryhtyä? (1) EYVL C 172 E, 18.7.2002, s. 17. Frederik Bolkesteinin komission puolesta antama vastaus (9. heinäkuuta 2002) Komissio aikoo odottaa Saksan osavaltioiden sopimia ja hyväksymistä odottavia yhteensovitettuja täytäntöönpanosääntöjä ennen kuin se päättää, ryhtyykö se toimiin oikeudellisin perustein, erityisesti EY:n perustamissopimuksen 49 artiklan (palvelujen vapaa tarjoaminen) nojalla. Muodollisuudet, joita ulkomaisten yritysten on noudatettava, eivät saa olla kohtuuttomia. Jos arvoisalla parlamentin jäsenellä on tietoa tapauksista, joissa yhteisön sääntöjä on rikottu, komissio on kiinnostunut kuulemaan niistä yksityiskohtaisesti. Saksan viranomaisten toimittamien tietojen mukaan saksalaisille yrityksille on myönnetty noin 600 000 todistusta, joilla ne vapautetaan 15 prosentin ennakkoverosta. Samoista tiedoista käy ilmi, että noin 10 000 ulkomaista yritystä on hakenut kyseistä todistusta, joka on evätty vain muutamassa tapauksessa.
KIRJALLINEN KYSYMYS E-1632/02 esittäjä(t): Richard Corbett (PSE) komissiolle. Malta.



Virallinen lehti nro 052 E , 06/03/2003 s. 0083 - 0084



KIRJALLINEN KYSYMYS E-1632/02 esittäjä(t): Richard Corbett (PSE) komissiolle (10. kesäkuuta 2002) Aihe: Malta Voiko komissio vahvistaa tiedon, jonka mukaan Maltassa on kiellettyä arvostella pääministeriä julkisesti? Katsooko komissio, että kyseisessä tapauksessa rikotaan ihmisoikeuksien suojaamista koskevan eurooppalaisen yleissopimuksen 10 artiklaa (ilmaisunvapaus), jossa todetaan, että kaikilla on oikeus ilmaisunvapauteen? Katsooko komissio, että tällaiset ihmisoikeusrikkomukset saattavat vahingoittaa Maltan hakemusta Euroopan unionin jäseneksi? Günter Verheugenin komission puolesta antama vastaus (4. heinäkuuta 2002) Komissio ei ole tietoinen sellaisen Maltan lainsäädännön osan olemassaolosta, jonka mukaan pääministerin arvostelu julkisesti olisi laitonta. Maltan perustuslain 41 artiklan mukaan: Lukuun ottamatta henkilöä, joka siihen itse suostuu tai joka on holhouksen alainen, ketään ei saa estää nauttimasta ilmaisunvapaudestaan, johon sisältyy mielipiteenvapaus, tiedonsaannin vapaus, tiedonvälittämisen vapaus (oli kohteena sitten julkinen yleisö ylipäätään tai tietty henkilö tai ryhmä henkilöitä) sekä kirjesalaisuus. Komissio ei ole tietoinen laista, joka rajoittaisi perustuslain mukaista ilmaisunvapautta, mikäli ilmaisu koskee pääministeriä. Päinvastoin, maltalaisten lehtien lukeminen vahvistaa, että pääministerin ja hallituksen arvostelu on hyvin yleistä Maltalla. Komissio totesi Maltaa koskevassa vuoden 2001 määräaikaiskertomuksessaan(1), että Malta täyttää edelleen Kööpenhaminassa vahvistetut poliittiset arviointiperusteet ja tilanne demokraattisten oikeuksien ja ihmisoikeuksien osalta on yleensä ottaen edelleen hyvä. Komissio jatkaa perusluonteisten ihmisoikeuksien kunnioittamisen ja erityisesti ilmaisunvapuden tarkkailua Maltalla. (1) KOM(2001) 700 lopullinen.
KIRJALLINEN KYSYMYS E-1368/02 esittäjä(t): Concepció Ferrer (PPE-DE) komissiolle. Aloitteen Kaikki paitsi aseet puutteiden tutkiminen.



Virallinen lehti nro 052 E , 06/03/2003 s. 0062 - 0063



KIRJALLINEN KYSYMYS E-1368/02 esittäjä(t): Concepció Ferrer (PPE-DE) komissiolle (14. toukokuuta 2002) Aihe: Aloitteen Kaikki paitsi aseet puutteiden tutkiminen Oxford Famine Relief Committeen (OXFAM) julkaiseman tiedotteen mukaan talouden esteet ovat Euroopan unionissa teollisuusmaiden huipputasoa siitäkin huolimatta, että Euroopan komission jokin aika sitten tekemä, Kaikki paitsi aseet (Everything But Arms) -nimellä kulkeva aloite laajentaisi vähiten kehittyneiden maiden tuotteille myönnettyä tullivapautta siten, että sitä ei olisi rajoitettu tiettyihin tuontimääriin. Aikooko komissio tutkia, mitä puutteita aloitteessa on, jotta vähiten kehittyneet maat saisivat todellisen mahdollisuuden päästä Euroopan markkinoille ja osallisiksi kaupan mukanaan tuomista hyödyistä? Pascal Lamyn komission puolesta antama vastaus (18. kesäkuuta 2002) Unioni on tarjonnut kaikki paitsi aseet -aloitteen myötä vähiten kehittyneiden maiden tuotteille vapaan pääsyn yhteisön markkinoille ilman kiintiöitä ja tariffeja. Kun kerran pääsy yhteisön markkinoille on vapautettu kokonaan, on vaikea nähdä, miten aloitetta voitaisiin kehittää edelleen. Näin ollen komissio ei aio tarkastella tätä järjestelyä uudelleen. Komissio myöntää kuitenkin, että on olemassa muitakin seikkoja, joihin on puututtava, jotta vähiten kehittyneet maat voisivat hyötyä täysimääräisesti tästä markkinoille pääsystä. Kaupankäyntivalmiuksien puuttuminen on yksi vielä ratkaistava ongelma, minkä vuoksi komissio keskittyy tehostamaan ponnistelujaan kauppaan liittyvän teknisen avun alalla. Toimituskapasiteetin puute on toinen vakava este, jonka vuoksi monet vähiten kehittyneet maat eivät pysty hyödyntämään pääsyä markkinoille. Komissio pyrkii puuttumaan tähän ongelmaan integroimalla kauppaan liittyvät näkökohdat osaksi kehitysyhteistyötään ja tukemalla kehitysmaiden omia ponnisteluja kauppaan liittyvien näkökohtien integroimiseksi niiden kehitysstrategioihin ja -politiikkoihin. Komissio myös kannustaa ja kehottaa kaikkia kehittyneitä maita, jotka eivät ole vielä näin tehneet, jäljittelemään tätä aloitetta, jotta vahvistettaisiin vähiten kehittyneiden maiden mahdollisuuksia hyötyä parantuneesta markkinoille pääsystä.
KIRJALLINEN KYSYMYS E-1830/02 esittäjä(t): Graham Watson (ELDR) komissiolle. Ison-Britannian kansalaisten karkottaminen.



Virallinen lehti nro 092 E , 17/04/2003 s. 0097 - 0097



KIRJALLINEN KYSYMYS E-1830/02 esittäjä(t): Graham Watson (ELDR) komissiolle (27. kesäkuuta 2002) Aihe: Ison-Britannian kansalaisten karkottaminen Onko komissio tietoinen Kyproksen toimista, jotka liittyvät kahden Iso-Britannian kansalaisen karkottamiseen? Valvooko EU:n laajentumisen pääosasto Kyproksen karkotusmenettelyä? Günter Verheugenin komission puolesta antama vastaus (26. heinäkuuta 2002) Komissio on tietoinen siitä, että eräät Yhdistyneen kuningaskunnan kansalaiset on karkotettu Kyprokselta, ja se on käynyt kirjeenvaihtoa karkotettujen kanssa. Komissio haluaa korostaa, että Kypros ei ole EU:n jäsenvaltio, joten sen ei tarvitse noudattaa yhteisön lainsäädäntöä. Kun Kyproksesta tulee unionin täysjäsen, sen on noudatettava yhteisön oikeutta ja mukautettava kansallista lainsäädäntöään vapaan liikkumisoikeuden sallimiseksi. Sen on siis noudatettava myös sääntöjä, jotka koskevat toimenpiteitä tämän oikeuden rajoittamiseksi (esim. karkottaminen). Oikeus vapaaseen liikkumiseen on henkilökohtainen perusoikeus, joka on myönnetty jokaiselle EU:n kansalaiselle jo Euroopan yhteisön perustamissopimuksessa (18 artikla). Tätä oikeutta voidaan rajoittaa vain yleiseen järjestykseen, turvallisuuteen tai kansanterveyteen liittyvistä syistä. Toteuttaessaan toimenpiteitä (kuten käännyttäminen tai karkotuspäätös) näillä perusteilla jäsenvaltioiden on kuitenkin aina noudatettava ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta 25 päivänä helmikuuta 1964 annettua neuvoston direktiiviä 64/221/ET(1). Direktiivissä säädetään turvatoimista ja takeista, joilla rajoitetaan jäsenvaltioiden harkintavaltaa asiassa. Pyrkimyksenä on varmistaa, että henkilöiden vapaan liikkuvuuden perusoikeutta suojellaan näiden säännösten tulkintaa koskevan yhteisöjen tuomioistuimen oikeuskäytännön mukaisesti. Yleisen järjestyksen ja turvallisuuden vuoksi toteutettujen toimenpiteiden on perustuttava yksinomaan niiden kohteena olevan yksilön omaan käyttäytymiseen. Niiden perusteena on oltava todellinen ja riittävän vakava uhka yhteiskunnan perustavanlaatuiselle edulle. Lisäksi toimenpiteet on toteutettava suhteellisuusperiaatteen mukaisesti. Parhaillaan käytävissä Kyproksen ja unionin välisissä jäsenyysneuvotteluissa komissio seuraa tarkasti, että Kypros mukauttaa kansallisen lainsäädäntönsä vastaamaan yhteisön oikeutta. Komissio seuraa myös Kyproksen kykyä täytäntöönpanna tätä lainsäädäntöä. Se jatkaa seurantaa sen varmistamiseksi, että liittyessään EU:n jäseneksi Kypros noudattaa kaikkea yhteisön lainsäädäntöä, joka liittyy EY:n perustamissopimuksessa vahvistettuihin henkilöiden vapaata liikkuvuutta koskeviin periaatteisiin ja neuvoston direktiivin 64/221/ETY säännöksiin. (1) EYVL P 56, 4.4.1964.
KIRJALLINEN KYSYMYS E-2143/02 esittäjä(t): Fernando Fernández Martín (PPE-DE) komissiolle. Kiribati.



Virallinen lehti nro 092 E , 17/04/2003 s. 0112 - 0112



KIRJALLINEN KYSYMYS E-2143/02 esittäjä(t): Fernando Fernández Martín (PPE-DE) komissiolle (18. heinäkuuta 2002) Aihe: Kiribati Voisiko komissio kertoa, mille Kiribatia koskeville hankkeille on myönnetty Euroopan unionin rahoitusta vuoden 2001 talousarviosta ja mikä on investointien kokonaismäärä kyseisenä vuonna? Poul Nielsonin komission puolesta antamayhteinen vastauskirjallisiin kysymyksiin E-1867/02, E-1868/02, E-1869/02, E-1870/02,E-1871/02, E-1872/02, E-1873/02, E-1874/02, E-1875/02, E-1876/02, E-1877/02, E-1878/02,E-1879/02, E-1880/02, E-1881/02, E-1882/02, E-1883/02, E-1884/02, E-1908/02, E-1909/02,E-1996/02, E-1997/02, E-1998/02, E-1999/02, E-2000/02, E-2001/02, E-2002/02, E-2003/02,E-2004/02, E-2005/02, E-2006/02, E-2007/02, E-2008/02, E-2009/02, E-2134/02, E-2135/02,E-2136/02, E-2137/02, E-2138/02, E-2139/02, E-2140/02, E-2141/02, E-2142/02, E-2143/02,E-2144/02, E-2145/02, E-2146/02, E-2147/02, E-2148/02, E-2149/02, E-2150/02, E-2151/02,E-2152/02, E-2153/02, E-2154/02 ja E-2155/02 (23. syyskuuta 2002) Vastauksen pituuden vuoksi komissio lähettää suoraan arvoisalle parlamentin jäsenelle ja parlamentin sihteeristöön taulukon, josta näkyvät pyydetyt tiedot. On syytä huomata, että maakohtaisessa yhteenvetotaulukossa olevat tiedot löytyvät myös EY:n ulkoisen avun täytäntöönpanoa koskevan vuosikertomuksen osasta Rahoitustaulukot.